XXVII.  Fines episcopatus Mazariensis in Sicilia petente Stephano episcopo confirmat.   (Anno 1100, Oct. 15.) [MANSI,  Concil.  XX, 1131.]
PASCHALIS episcopus, servus servorum Dei, dilecto fratri STEPHANO, Mazariensi episcopo, ejusque successoribus canonice promovendis in perpetuum.
Omnipotentis Dei nutu mutantur tempora. transferuntur regna. Hinc est quod magni quondam nominis nationes dejectas et depressas, viles vero atque exiguas nonnunquam legimus exaltatas. Hinc est quod in quibusdam regionibus Christiani nominis potestas paganorum terras occupavit; in quibusdam iterum paganorum tyrannidem Christianae potentiae dignitas conculcavit; sicut nostris temporibus gloriosissimorum principum Roberti ducis et Rogerii comitis fortitudine supernae dignationis miseratio omnem Sarracenorum violentiam in Sicilia insula expugnavit, et antiquum Ecclesiae sanctae statum pro voluntatis suae beneplacito reparavit. Unde et ipsius ineffabili misericordiae gratias agimus, et ipsius gratias super illos egregios fratres, alterum jam defunctum, alterum ipso praesente superstitem, imploramus, et ad ecclesiarum quae in eadem insula sunt ordinationem, seu confirmationem pro nostrii officii debito anhelamus. Sicut igitur, annuente Deo, et Mazariensis et caeterarum parochiae per apostolicum bonae memoriae Urbanum, praedecessorem nostrum, dispositae sunt, ita et nos Mazariensis, cui auctore Deo praesides, Ecclesiae, dioecesim praesentis decreti auctoritate firmamus; statuimus enim, honorande frater, et coepiscope Stephane, ut tibi deinceps, tuisque legitimis successoribus episcopali jure regendum ac disponendum perpetuo maneat, quidquid intra fines subscriptos continetur: videlicet a loco, in quo Belich fluvius mare ingreditur usque ad Cavam desumptus Corleonem, quae Cava durat usque ad petram de Zineth, a Zineth tenditur haec parochia usque ad divisionem Jatinae et Cephalae, videlicet usque ad grandem cristam, e crista tenditur usque ad Saganam, a Sagana usque ad Carinas, a Carinis usque ad districtum arenosum, ubi est divisio Panormi et Carinae; inde vero usque ad mare, intra quos fines est Mazaria cum omnibus suis pertinentiis; Marsalia cum suis, Trabolis cum suis, Calathameth cum suis, Calathabubi cum suis, Parthenith cum suis, Cinos cum suis, Carine cum suis, Jath cum suis. Calathaczaruch cum suis, Belich cum suis omnibus pertinentiis; et reliqua omnia quae sunt, vel deinceps facta fuerint castella, seu casalia, sive urbes. In proprio autem tam tuo, quam successorum tuorum jure casale Buxei cum centum villanis, sicut a supradicto filio nostro comite Rogerio traditum est, conservetur. Praeterea quaecunque in posterum liberalitate principum, vel oblatione fidelium eadem Mazariensis Ecclesia juste atque canonice poterit adipisci, firma tibi, tuisque successoribus, et illibata permaneant. Decernimus ergo ut nulli omnino hominum liceat eamdem ecclesiam temere perturbare, vel ejus possessiones auferre, vel ablatas retinere, minuere vel temerariis vexationibus fatigare; sed omnia integra conserventur tam tuis, quam clericorum et pauperum usibus omnimodis profutura. Si qua igitur in posterum ecclesiastica saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque divino judicio existere de perpetrata iniquitate cognoscat, atque a sacratissimo corpore et sanguine Dei et Domini Redemptoris nostri Jesu Christi aliena sit, et in extremo examine districtae ultioni subjaceat. Cunctis autem eidem ecclesiae justa servantibus sit pax Domini nostri Jesu Christi: quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen.Ego Oddo Ostiensis episcopus huic privileg. Ego Paschalis catholicae Ecclesiae episcopus sub. Ego Albericus card. presb. tit. S. Petri ad Vincula subscr. subscr. Ego Milo Praenestinus episcopus subscripsi. Ego Joannes Tusculanus episcopus subscripsi. Ego Albertus Sipontinus archiepiscopus subscripsi. Ego Robertus card. presbyter de tit. S. Eusebii subscripsi. Ego Robertus Mess. episcopus subscripsi. Ego Rogerius Syracusanus episcopus subscripsi. In sigillo: Verbo Domini coeli firmati sunt. S. Petrus, S. Paulus, S. Paschalis PP. II. Datum Melfiae per manum Joannis S. R. E. diaconi cardinal., Idibus Octob., ind. VIII, Incarn. Domini anno 1100, pontif. autem domini Paschalis PP. II anno II.